M. Sabolová, poslankyňa: (2008-07-02):
V bodoch 2.1.4 kardiocentrá, špecializované ústavy, ktorá nadobudla platnosť 1. februára 2007 podpisovaná pánom ministrom Valentovičom, sa píše: „Špecializované nemocnice srdcových a cievnych chorôb sú samostatné právnické subjekty. Sú koncovými kardiologickými pracoviskami a oproti kardiocentrám navyše zabezpečujú komplexnejšiu diagnostiku a liečbu vrátane.“ A tam sú napísané už tie odborné medicínske postupy. A preto na začiatok ale chcem, ešte jednu poznámočku som si urobila, že aj keď nie sme lekári a nemáme medicínske vzdelanie, páni kolegovia z koalície, my neliečime v tom kardiocentre, ale my rozhodujeme, my usmerňujeme, my sa môžeme vyjadrovať ako občania, ako ľudia, ktorí si myslím, že do tých postupov a zákonodarstva rozumieme a určite toľko ako vy noví poslanci vládnej koalície napriek tomu, že ste lekári. Toľko na úvod. Čiže koncepcia zdravotnej starostlivosti v kardiológii jasne hovorí, že tieto centrá by mali ostať samostatné. Je to jediné a bolo to jediné, alebo je to jediné špecializované pracovisko, ktoré je zároveň zaradené aj vo verejnej minimálnej sieti ako samostatný subjekt. Čiže už aj v tom čase, keď takto rozhodol, že zariadime tieto všetky štátne zdravotnícke zariadenia do minimálnej siete, minister Valentovič na základe koncepcie bol presvedčený, že má ostať ako samostatné centrum. No neskôr, a to už neviem, to snáď z tých možno pár úryvkov, ktoré prečítam, sa nejako rozhodol ináč a tam sa mi zdá, že pán minister nerozhodoval už ako odborník, ale už ako politik. A možno už v prvej fáze, keď sa nestretol s riaditeľom detského kardiocentra,  nevypočul jeho odborné argumenty predtým, ako spustil aktivity na zlúčenie DKC a detskej fakultnej nemocnice, pretože celá diskusia,  tak ako sa pred časom vyjadril aj kolega Zelník vo výbore ešte vo februári tohto roku, by mala byť na špičkových odborníkoch a oni by mali rozhodovať, čo by sme boli veľmi radi. Aj pred nejakým časom po výbore si pamätám na jednu diskusnú reláciu, kde konečne prvýkrát mal možnosť riaditeľ detského kardiocentra doktor Kunovský diskutovať s riaditeľom detskej fakultnej nemocnice. Z tohto vystúpenia alebo z tejto diskusie som mala pocit, ako keby bolo už, bol to asi apríl tohto roku, mala som úplne pocit, ako keby riaditeľ detskej fakultnej nemocnice  už hovoril zlúčené dve nemocnice, ako keby mal už mandát na to, že to detské kardiocentrum zanikne. A trošku budem citovať. Tam aj zazneli konkrétne pre verejnosť dostupné informácie, ako je to skutočne  s detským kardiocentrom, či je, alebo nie je potrebné, či tie zavádzajúce informácie z ministerstva  sprostredkovávané pani hovorkyňou o tom, že na Slovensku už v prenatálnej diagnostike nie je potrebné samostatné a môže sa zlúčiť, ale tu treba povedať možno niekoľko čísiel aj pre vás, páni kolegovia, kým v západnej Európe prenatálna diagnostika je v 60 a 75 % postihnutá, na Slovensku je to len 13 % a v Českej republike 60 %. Tu ešte na začiatok alebo teda nebudem veľmi dlho rozprávať, nebojte sa, chcem pripomenúť aj aktivity rodičov, ktorí ešte v apríli žiadali o stanovisko a stretnutie ministra zdravotníctva. Boli to rodičia, predtým to bol riaditeľ a ani to sa neuskutočnilo až po veľkom nátlaku alebo pred oznámenou akousi demonštráciou rodičov. Ale predsa sa len vrátim ešte k februáru po výbore, 12. februára bol výbor, následne na to vyšli krátke tlačové správy, kde štátny tajomník ministerstva zdravotníctva pán doktor Klačko poslancov ubezpečil, že rezort zatiaľ v otázke fúzie DKC a detskej fakultnej nemocnice o ničom  nerozhodol, ešte nie je definitívne stanovisko, stále je situácia v analytickej fáze povedal a rezort zvažuje možné výhody vzniku komplexného centra poskytujúceho zdravotnú starostlivosť. V tom čase obávam sa a poviem to takto verejne, ešte žiadne analytické fázy neprebehli, pretože komisiu na posúdenie zlučovania zriadil až minister Valentovič, aj to po veľkom tlaku v apríli, máji tohto roku. V tom čase ešte pán štátny tajomník  po výbore konštatoval, „že tak ako lekár dôkladne analyzuje pacienta, kým doňho zareže“, tak je to napísané v úvodzovkách, tak aj my chceme najprv poznať všetky pozitíva a negatíva rozhodnutia, uviedol pán štátny tajomník k tejto téme. Pýtam sa, prečo už vtedy vo februári nebolo možné zriadiť takú komisiu, stretnúť s riaditeľom detského kardiocentra. Možno táto informácia, teraz mi tak napadlo, že pán minister je krátko vo funkcii, ale aj preňho je akousi rekapituláciou, čo sa dialo, čo bolo vo výbore a môže oveľa hlbšie vniknúť do toho, čo ho čaká a pred aké rozhodovania bude postavený. Neskoršie v apríli, a tu už treba povedať, že z ministerstva vychádzali signály, že detské kardiocentrum bude zlúčené s detskou fakultnou nemocnicou. Pani hovorkyňa Silvia Horváthová  8. apríla povedala: „Podľa výsledkov týchto analýz,“ radi by sme ich boli vidieť, ale nemali sme možnosť do nich nahliadnuť, „by bolo zlúčenie oboch zariadení efektívne“. Neviem, z čoho vychádzala v tom čase a doplnila, „že ministerstvo stále ešte nemá komplexné výsledky analýz, ministerstvo nemá všetky podklady na to, aby sa mohlo definitívne rozhodnúť“, povedala pani hovorkyňa, ale následne mám tu tiež ako jedno stanovisko, v ktorom nás poslancov rodičia informovali, kedy už pán minister informoval 15. apríla rodičov, že ministerstvo zdravotníctva už požiadalo o súhlas so zlúčením pána ministerstva financií Počiatka. Či už rozhodol a ako, zatiaľ nevieme, píšu títo rodičia po stretnutí s ministrom. Čiže treba povedať, že boli veľmi jasné a aj verejne známe dôkazy o tom, že k spojeniu týchto dvoch zariadení malo prísť. Na nás a na mnohých sa obrátili aj pracovníci detského kardiocentra a myslím si, že veľmi dobre v niektorých tých svojich  stanoviskách, listoch a stretnutiach zhrnuli informáciu, že  keď sa kompetentní nebudú báť verejnej mienky, nebude tu odpor a rátajú len s poslušnosťou, nikdy sa veci nepohnú. A preto si myslím, že tento verejný tlak zo strany rodičov, pracovníkov, ale aj zrejme poslancov napriek tomu, že napísali, že ich mrzí, že sa politika vnáša do takéhoto rozhodovania, si myslím, že tento tlak verejnosti pre túto vládu Roberta Fica je vždy to, čoho sa najviac bojí. A preto je dobré, aby nielen my ako politici a poslanci, ale aby občania  sa nebáli si svoje  práva hájiť možno aj takýmto spôsobom či protestnými zhromaždeniami, či vyslovovaním verejných názorov, lebo myslím si, že jediný tlak, ktorý platí na túto vládu, je zatiaľ občan, ale myslím si, že ten občan sa musí ešte zmobilizovať, aby ten tlak bol taký, ako by bolo dobré a správne očakávať. A ešte sa chcem dotknúť  jednej záležitosti. Pán minister Valentovič sa nechal počuť pri  odôvodňovaní zlúčenia týchto dvoch zdravotníckych zariadení, čo ja považujem za nezrozumiteľné a nelogické argumenty, že pri spájaní by sa ušetrilo na platoch. Ja si myslím, že na platoch by sa veľa neušetrilo, pretože tých režijných nákladov v detskom kardiocentre  bolo veľmi málo a myslím si, že liečba detskej fakultnej nemocnice tým, že ju zlúčim s niečím fungujúcim je niečo, čo je nerozumné a ja som presvedčená, pán minister, že detskú fakultnú nemocnicu a nielen bratislavskú, ale aj košickú a banskobystrickú treba nejakým spôsobom liečiť a pomôcť, aby to boli zariadenia, ktoré nebudú v dlhoch. Možno, že je to aj čerstvá informácia z komory lekárov, aby sa navýšili odbory za poistencov štátu, pretože detskí pacienti sú tí, za ktorých sa platí málo, sú tí, ktorí sú veľa chorí alebo často chorí, presne tak, ako sú často chorí aj poistenci štátu, a to sú dôchodcovia. Takže myslím si, že nie takto treba liečiť a riešiť či platy, či ich zariadenia, ale treba začať robiť analýzu, kde ten systém je stratový a kde ten systém je nedofinancovaný. A ešte možno kratučko. Koaliční poslanci ešte vo februári vo výbore, aj keď tak nepriamo boli prekvapení nad touto iniciatívou ministerstva zdravotníctva, pretože mnohí z nich a práve zase zdravotníci poznajú veľmi dobre odborníkov, ktorí pracujú v detskom kardiocentre, ale, no, politika je politika, nedá sa vždy nahlas hovoriť, ale sa teším, že zrejme aj z ich iniciatívy a z ich názorov vo svojich vlastných poslaneckých kluboch došlo k normálnemu reálnemu prehodnocovaniu celej situácie a uskutočnilo sa stretnutie s riaditeľom detského kardiocentra, začalo sa rozmýšľať o inej alternatíve, ktorá by bola aj v súlade s koncepciou zdravotníctva, aby kardiológia a špecializované nemocnice boli samostatné právnické subjekty a aby na úroveň nich, ktoré sú dostatočne financované, sa dostali aj mnohé iné zdravotnícke zariadenia. A na záver len toľko. Neviem, či je to zmenou ministra, neviem, či je to tlakom verejnosti a odborníkov, nakoniec došlo k dobrému rozhodnutiu, lepšiemu rozhodnutiu a ja verím, že môžeme povedať, časom aj k dobrému rozhodnutiu, ak budú tieto dve zariadenia – kardiocentrá fungovať spoločne a že nájdete, pán minister, aj odvahu sa pozrieť na to, ako zlepšiť financovanie a zdravotnú starostlivosť pre deti v detských fakultných nemocniciach. A očakávam od vás, že budete otvorený a nie tak, ako som popísala, že je tu nejaká analýza vo februári, potom budeme analýzu robiť až v máji až po verejnom tlaku, že budete vy múdrejšie a rozumnejšie rozhodovať a budete dodržiavať isté pravidlá a princípy, ktoré sú v zákonodarstve zdravotnej starostlivosti zakotvené. Ďakujem pekne.